Richard Dean Anderson

Richard Dean Anderson (s. 23. tammikuuta 1950 Minneapolis, Minnesota, Yhdysvallat) on yhdysvaltalainen näyttelijä. Hän on näytellyt päärooleja televisiosarjoissa Ihmemies MacGyver ja Tähtiportti.

 Tausta 
Anderson syntyi vuonna 1950 Minneapolisissa Minnesotan osavaltiossa. Hänen isänsä oli opettaja ja äitinsä taiteilija. Hänellä on suomalaisia sukujuuria. Andersonin isoisän isä oli Johannes "John" Anderson Skrifvars, joka syntyi vuonna 1860 Munsalassa Pohjanmaalla. Andersonin  isoisän äiti oli Sofia Jakobsdotter Böös, joka syntyi vuonna 1860 Jepualla Pohjanmaalla. Andersonilla on edelleen sukulaisia Suomessa.

Kouluaikoina Anderson haaveili ammattilaisjääkiekkoilijan urasta, kunnes hänen kätensä murtui kahdessa tapaturmassa. High schoolin jälkeen hän opiskeli teatteria St. Cloud State Collegessa ja Ohion yliopistossa mutta jätti tutkintonsa kesken. Hänen tiensä vei New Yorkin ja San Franciscon kautta Los Angelesiin. Siellä hän työskenteli katukoomikkona, jonglöörinä ja laulajana. Marineland Pacificissa hän työskenteli merinisäkäsesityksissä. Lisäksi hän esiintyi teatterilavalla Pilgrimage Live Theatressa.

 Ura 

Vuonna 1976 Anderson sai roolin tohtori Jeff Webberinä saippuasarjassa General Hospital. Andersonin hahmosta tuli pian suosittu, ja se antoi lähtölaukauksen hänen televisiouralleen. Tämän jälkeen Anderson tähditti monia televisiosarjoja, kuten Seven Brides for Seven Brothers ja Emerald Point.

Vuonna 1985 Anderson valittiin päärooliin sarjaan Ihmemies, jossa hän esitti MacGyveriä, teeskentelemätöntä sankaria. Roolin ansiosta Andersonista tuli kansainvälisesti tunnettu. Andersonista miellyttävin televisioprojekti oli näytellä kriitikoiden palkitsemassa sarjassa Legend, joka oli 1800-luvulle sijoittuva omaperäinen science fiction -henkinen lännensarja. Se oli kolmas Andersonin ja Michael Greenburgin perustaman yhtiön Gekko Film Corporationin tuottama sarja. Aiemmat olivat Ihmemies MacGyver, televisioelokuvat Lost Treasure of Atlantis vuonna 1993 ja Trail to Doomsday vuonna 1994. Anderson näytteli kahdeksan ensimmäist' kautta pääosaa sarjassa Tähtiportti. Kahdessa viimeisessä tuotantokaudessa hän oli vain vierailevana näyttelijänä. Hän vieraili myös sarjoissa Stargate Atlantis ja Stargate Universe.

Televisiosarjojen lisäksi Anderson on näytellyt useissa televisioelokuvissa, kuten Ordinary Heroes (ensimmäinen televisioelokuva), Past the Bleachers, Eyes of a Stranger, Murhaajan silmin (Through the Eyes of a Killer), Beyond Betrayal ja Stargate: Continuum. Hänen hyytävin esityksensä Susan Deyn väkivaltaisena miehenä Beyond Betrayalissa sai Daily Variety -lehden kirjoittamaan: ”Huomatkaa Richard Dean Andersonin hyytävän hyvä näyttelijäntyö: hänen hahmonsa voisi olla halloween-suosikki.” Anderson näytteli myös NBC-yhtiön minisarjassa Pandora's Clock.

Vuonna 1997 ilmestyneessä tietokoneroolipelissä Fallout: A Post Nuclear Role Playing Game Anderson toimi ääninäyttelijänä.

 Harrastukset ja perhe 
Työn ulkopuolella hän harrastaa hiihtämistä, jääkiekkoa, autourheilua ja pyöräilyä. Lisäksi hän soittaakitaraa, ja hänen säveltämänsä kappale Eau d'Leo soi eräässä MacGyverin jaksossa. Nuorena Anderson harrasti jääkiekkoa. Anderson toimii useissa hyväntekeväisyysjärjestöissä, kuten Make-A-Wish Foundationissa, joka myönsi hänelle vuonna 1995 "Julkisuuden henkilö" -palkinnon.

Anderson osallistuu Multiple Sclerosis Societyn (MS-tauti-järjestö), Special Olympicsin (vammaisten olympialaisten) sekä Celebrity All-Star Hockeyn (kuuluisuuksien all-star-jääkiekkoturnauksen) että kasvatukselliseen ja ajanvietteelliseen Challenger's Club for Boys and Girls -nuortenkeskuksen toimintaan. Hän on Celebrity All-Star Hockey -turnauksen perustajia. Hän kuuluu myös käsiaseita vastustavan järjestön johtokuntaan.

Anderson ei ole ollut naimisissa, mutta hänellä on puvustaja Apryl Prosen kanssa elokuussa 1998 syntynyt tytär.

 Lähteet 

 Aiheesta muualla 




Luokka:Yhdysvaltalaiset televisionäyttelijät
Luokka:Vuonna 1950 syntyneet
Luokka:Elävät henkilöt
Luokka:Seulonnan keskeiset artikkelit